# Marco Simoncelli

Marco Simoncelli (Cattolica, 20 de gener de 1987 - Districte de Sepang, 23 d'octubre de 2011), conegut com a Sic, va ser un pilot de motociclisme italià que va guanyar el campionat del món de 250cc el 2008 amb Gilera. El 2010 va passar a competir a la categoria de MotoGP amb l'equip Honda Gresini. Es va morir en un accident al circuit de Sepang durant el Gran Premi de Malàisia de 2011, a 24 anys.
El 2014 va ser incorporat de forma pòstuma al Saló de la Fama de MotoGP.

## Carrera esportiva
### Primers anys

Nascut a Cattolica, a la província de Rímini, Simoncelli va viure al proper Coriano amb la seva família des de ben petit. Allà va començar a competir amb minimotos a set anys i a nou, el 1996, va debutar al Campionat d'Itàlia de Minimoto, el qual va guanyar els anys 1999 i 2000 (el mateix any en què fou subcampió d'Europa de Minimoto). El 2001, a catorze anys, va passar a competir al Campionat d'Itàlia de 125cc. El 2002 va guanyar el Campionat d'Europa de la mateixa cilindrada.

### 125cc

A l'agost del 2002, després d'una reeixida campanya al campionat d'Europa de 125cc, Simoncelli va debutar en Gran Premi amb l'equip Matteoni Racing, en substitució del txec Jaroslav Huleš que havia passat a la categoria de 250cc. Simoncelli, amb una Aprilia amb el número 37, va acabar en la vint-i-setena posició a la seva primera cursa, a Brno. A la cursa següent, a Estoril, va aconseguir els seus primers punts al campionat en acabar-hi tretzè. No va tornar, però, a aconseguir-ne cap més en les quatre curses restants.
El 2003, Simoncelli va continuar amb el Matteoni Racing Team durant la seva primera temporada completa al mundial. Aquell any va començar a fer servir l'icònic número 58 a la moto. Va poder sumar punts en sis rondes, amb un quart lloc a Xest -l'última cursa de la temporada- com a millor resultat. Va acabar el campionat en el vint-i-unè lloc final.
La temporada del 2004, Simoncelli va passar a l'equip WorldwideRace -amb el nom de Rauch Bravo-, on també pilotà una Aprilia. A la segona ronda de la temporada, a Jerez, va obtenir la seva primera pole position i anava en segon lloc a la cursa fins que el líder, Casey Stoner, va caure a tres voltes del final i li cedí així la seva primera victòria. Tanmateix, aquella victòria va ser el seu únic podi de la temporada i va acabar el campionat a l'onzè lloc final.
Simoncelli va continuar pilotant per a WorldwideRace el 2005, aquesta vegada sota el nom de Nocable.it Race. A la cursa inaugural, Jerez, va tornar a marcar la pole i a guanyar la cursa per segona vegada consecutiva. Tot i no aconseguir cap altra victòria aquella temporada, va obtenir cinc podis més i va acabar el campionat en cinquè lloc final.

### 250cc

El 2006, Simoncelli va pujar a la categoria dels 250cc, esdevenint l'únic pilot dels vuit primers classificats al mundial de 125cc de l'any anterior a fer el pas. Va entrar a l'equip Metis Gilera, un fabricant italià de motocicletes que tornava al mundial després d'una llarga absència. Simoncelli va lluitar pel títol de Rookie of the Year fins al final, però finalment el va perdre en favor de Shuhei Aoyama. L'italià va acabar desè a la general. El 2007, continuant amb el mateix equip, va protagonitzar una temporada semblant a l'anterior i va tornar a acabar desè a la classificació final.
La temporada del 2008 va ser la de la seva consagració. Va obtenir la primera victòria en 250cc al Gran Premi d'Itàlia, celebrat a Mugello l'u de juny, després que Héctor Barberá topés amb ell. El 8 de juny va repetir l'èxit al Gran Premi de Catalunya després d'haver avançat a Álvaro Bautista a l'última volta a cinc revolts del final. Va obtenir la seva tercera victòria el 13 de juliol a Sachsenring, durant el Gran Premi d'Alemanya, quan va superar a Bautista i Barberá per aproximadament 2,5 segons. També va guanyar al Gran Premi d'Austràlia, celebrat del 3 al 5 d'octubre, derrotant per poc a Bautista. El 19 d'octubre es va proclamar finalment campió del món de 250cc després d'acabar tercer al Gran Premi de Malàisia, a Sepang.

### Superbike

El 2009, Simoncelli va participar per única vegada en una ronda del campionat del món de Superbike, concretament la d'Imola, amb Aprilia. Va ser un dels tres pilots que van caure a la primera cursa mentre anava cinquè i, a la segona, va lluitar per la tercera posició amb el seu company de marca Max Biaggi, a qui va superar i va poder, doncs, pujar al podi.
El 25 de juny del 2009 es va confirmar que Simoncelli competiria al mundial de MotoGP el 2010 després d'haver acceptat una oferta de l'equip San Carlo Gresini Honda.

### MotoGP
#### 2010

Simoncelli va començar discretament la temporada de 2010 després d'haver patit dues caigudes en la fase de proves de pretemporada a Sepang (en la segona de les quals se li va esquerdar el casc). Va acabar onzè a la primera prova i va anar millorant durant la resta de la temporada, la qual acabà en el vuitè lloc final.

#### 2011

La temporada del 2011, Simoncelli va passar a pilotar una Honda de fàbrica dins l'equip Gresini, mentre que el seu company Hiroshi Aoyama en pilotà una de satèl·lit. Simoncelli va acabar cinquè a la primera cursa de la temporada, a Qatar, i va caure mentre era líder a la de Jerez -amb el circuit mullat- i a la d'Estoril. Al Gran Premi de França, a Le Mans, va xocar amb Dani Pedrosa mentre lluitava per la segona plaça. El català es va trencar la clavícula i Simoncelli va rebre una penalització per avançament improcedent, de manera que finalment va acabar cinquè. Inicialment, l'italià es va espolsar les culpes de l'accident al·legant que va frenar dins del límit normal i que es va separar de Pedrosa. Abans de la següent cursa, però, Simoncelli va admetre que havia de reflexionar sobre el seu estil de pilotatge.
Poc abans del cap de setmana del Gran Premi de Catalunya, la direcció de la cursa es va reunir amb Simoncelli. Al circuit, l'italià va aconseguir la seva primera pole position a MotoGP, només 0,016 segons per davant de Casey Stoner. Tanmateix, una mala sortida el va relegar a la setena posició i només va aconseguir recuperar-ne una i acabar sisè. Simoncelli va aconseguir el seu primer podi a la categoria reina, amb un tercer lloc, al Gran Premi de la República Txeca. El seu millor resultat en MotoGP va ser el segon lloc al GP d'Austràlia de Phillip Island.

## Mort

El 23 d'octubre de 2011, Simoncelli es va veure involucrat en una col·lisió amb el nord-americà Colin Edwards i el seu compatriota Valentino Rossi durant el Gran Premi de Malàisia al Circuit Internacional de Sepang. Mentre anava en quarta posició durant la segona volta, la seva moto va perdre tracció al revolt 11 i va començar a lliscar cap a la grava, però els pneumàtics van recuperar la tracció sobtadament i la moto es va desviar per la pista cap a la traçada d'Edwards i Rossi, amb Simoncelli despenjat al costat dret fins que va perdre el control en un revolt a la dreta i va anar lliscant en el camí d'Edwards i Rossi; cap dels dos pilots no va poder evitar la col·lisió. Simoncelli va perdre el casc i Edwards va sortit catapultat de la seva moto. La cursa va ser immediatament marcada amb bandera vermella. Edwards va patir una dislocació de l'espatlla mentre que Simoncelli, amb traumatisme greu al cap, coll i pit, va ser traslladat en ambulància al centre mèdic del circuit. Se li va practicar RCP durant 45 minuts, però a les 16:56 (hora local), menys d'una hora després de l'accident, es va anunciar que havia mort a causa de les lesions.
El seu cos va ser traslladat a Itàlia acompanyat pel seu pare Paolo, la seva promesa Kate Fretti i Valentino Rossi. La família va ser rebuda pel president del Comitè Olímpic Nacional Italià, Giovanni Petrucci, abans que el cos fos transportat a un teatre a Coriano, on va ser col·locat en un taüt obert. A continuació, es va permetre als aficionats i als visitants presentar els seus respectes en un passeig commemoratiu on s'hi exhibien la seva Gilera, guanyadora del Campionat del Món de 250cc, i la seva Honda de MotoGP del 2011. Es calcula que unes 20.000 persones van assistir al seu funeral a l'església parroquial de Santa Maria Assunta de Coriano el 27 d'octubre de 2011, el qual es va retransmetre en directe per Italia 1 i Rai 2.

### Llegat

Valentino Rossi va quedar tan afectat per la pèrdua del seu amic íntim que va decidir de crear el projecte VR46 de la seva Acadèmia de curses per a orientar els pilots italians. L'acadèmia Rossi té com a objectiu garantir que el seu llegat entrellaçat amb el de Simoncelli continuïn molt més enllà de les seves carreres esportives. Els pilots de MotoGP Pecco Bagnaia, Franco Morbidelli, Luca Marini i Marco Bezzecchi són alguns dels graduats de l'acadèmia VR46. Sobre la creació de l'Acadèmia, Rossi ha dit «Jo sempre dic que Marco va ser el primer pilot de l'Acadèmia, encara que l'Acadèmia no existís».
El 3 de novembre de 2011, el Misano World Circuit va anunciar que es canviaria el nom en honor a Simoncelli i ho va fer l'any següent. Des d'aleshores, el nom oficial del circuit és Misano World Circuit Marco Simoncelli. A l'últim Gran Premi de la temporada del 2011, a Xest, es va celebrar una volta d'homenatge al matí en honor a Simoncelli en què hi van participar pilots de les tres categories (125cc, Moto2 i MotoGP) juntament amb el campió del món de 500cc de 1993 Kevin Schwantz, que va pilotar la moto de Simoncelli.
També es van fer homenatges a l'italià a la Fórmula 1: Jenson Button va dedicar la seva actuació al Gran Premi de l'Índia del 2011 a Simoncelli i al pilot de l'IndyCar Dan Wheldon, que s'havia mort al Las Vegas Motor Speedway el cap de setmana anterior durant el Campionat del Món IZOD IndyCar. Durant el Gran Premi es va fer un minut de silenci en memòria de Wheldon i Simoncelli. Al Gran Premi de Malàisia del 2012, els pilots de Ferrari Felipe Massa i Fernando Alonso, juntament amb altres membres de l'equip, van retre homenatge a Simoncelli tot tornant al revolt 11 i fent-s'hi una foto de grup amb una pancarta en memòria de l'italià.
El mateix dia de l'accident mortal, tots els partits de la lliga italiana de futbol van guardar un minut de silenci en memòria de Simoncelli seguint les instruccions del president del Comitè Olímpic Nacional Italià, Gianni Petrucci.
El 20 de gener de 2012, aniversari del naixement de Simoncelli, es va anunciar en una cerimònia a Coriano que la zona esportiva de la ciutat passaria a anomenar-se "Palazzetto dello Sport Marco Simoncelli" i que una de les línies d'autobús de la ciutat passaria a numerar-se 58 en honor seu.
El 2013, el seu pare Paolo Simoncelli va anunciar la creació de la Sic58 Squadra Corse en honor a Marco. L'equip va ser creat per ajudar els joves pilots italians a desenvolupar-se en els nivells inferiors de les curses de Gran Premi. L'equip va córrer originalment al campionat d'Itàlia de Moto3 abans de passar al Campionat del Món FIM CEV de la mateixa categoria el 2015 i més tard, el 2017, al Campionat del Món de Moto3.
El 12 de setembre de 2013 va tenir lloc un homenatge a Marco Simoncelli a Coriano en què s’inaugurà un monument anomenat "Tots els diumenges", al qual cada diumenge a la nit hi cremarà una flama durant 58 segons.
El 23 d'octubre de 2013, l'AC Milan va retre un homenatge a Simoncelli publicant al seu perfil de Google+ una foto de la seva samarreta al vestidor amb el nom de Simoncelli al darrere.
El 3 de febrer de 2014 es va anunciar que Simoncelli seria incorporat al Saló de la Fama de MotoGP i es convertiria en el vint-i-unè MotoGP Legend. La cerimònia va tenir lloc a la ronda italiana del mundial de Mugello.
El 8 de setembre de 2016 es va anunciar que el número 58 de Simoncelli seria retirat de totes les categories de competició del mundial. Va ser el tercer dorsal que se'n va retirar després del número 34 de Kevin Schwantz (el número de Schwantz va ser emprat per Andrea Dovizioso fins que va pujar a MotoGP, i el va reutilitzar per última vegada Esteve Rabat durant la seva temporada de debut a Moto2 el 2011) i el número 74 de Daijiro Kato (el número de Kato continua disponible per a les participacions de comodins a Moto3, tot i que des de la temporada 2013 ningú no l'ha tornat a fer servir). El conseller delegat de Dorna Sports Carmelo Ezpeleta va dirigir una cerimònia commemorativa abans del Gran Premi de Misano del 2016 en què va afirmar: «Avui li diem al pare de Marco, Paolo, que a partir d'ara aquest número pertany a la família Simoncelli. Ningú no el farà servir, tret que ells decideixin que algú pot fer-ho».

## Resultats al Mundial de motociclisme
### Per temporada

| Temporada | Categoria | Moto | Equip | Número | Curses | Victòries | Podis | Poles | FLaps | Pts | Posició | Títols |
| 2002 | 125cc | Aprilia RS 125 | Matteoni Racing Team | 37 | 6 | 0 | 0 | 0 | 0 | 3 | 33è | – |
| 2003 | 125cc | Aprilia RS 125 | Matteoni Racing Team | 58 | 15 | 0 | 0 | 0 | 0 | 31 | 21è | – |
| 2004 | 125cc | Aprilia RS 125 | Rauch Bravo | 58 | 13 | 1 | 1 | 2 | 0 | 79 | 11è | – |
| 2005 | 125cc | Aprilia RS 125 | Nocable.it Race | 58 | 16 | 1 | 6 | 1 | 1 | 177 | 5è | – |
| 2006 | 250cc | Gilera RSA 250 | Metis Gilera | 58 | 16 | 0 | 0 | 0 | 0 | 92 | 10è | – |
| 2007 | 250cc | Gilera RSA 250 | Metis Gilera | 58 | 17 | 0 | 0 | 0 | 0 | 97 | 10è | – |
| 2008 | 250cc | Gilera RSA 250 | Metis Gilera | 58 | 16 | 6 | 12 | 7 | 4 | 281 | 1r | 1 |
| 2009 | 250cc | Gilera RSA 250 | Metis Gilera | 58 | 15 | 6 | 10 | 3 | 4 | 231 | 3r | – |
| 2010 | MotoGP | Honda RC212V | San Carlo Honda Gresini | 58 | 18 | 0 | 0 | 0 | 0 | 125 | 8è | – |
| 2011 | MotoGP | Honda RC212V | San Carlo Honda Gresini | 58 | 16 | 0 | 2 | 2 | 0 | 139 | 6è | – |
| Total | Total | Total | Total | Total | 148 | 14 | 31 | 15 | 9 | 1255 | | 1 |

### Curses per any

Barem de puntuació de 1993 ençà:
| Posició | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |
| Punts | 25 | 20 | 16 | 13 | 11 | 10 | 9 | 8 | 7 | 6 | 5 | 4 | 3 | 2 | 1 |
(Ids. Grans Premis | Llegenda) (Curses en negreta indiquen pole; curses en itàlica indiquen volta ràpida)
| Any | Categoria | Moto | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | Pos | Pts |
| 2002 | 125cc | Aprilia | JPN | RSA | ESP | FRA | ITA | CAT | NED | GBR | GER | CZE 27 | POR 13 | BRA 21 | PAC | MAL Ret | AUS Ret | VAL Ret | | | 33è | 3 |
| 2003 | 125cc | Aprilia | JPN 21 | RSA 20 | ESP 14 | FRA Ret | ITA 17 | CAT 16 | NED 20 | GBR 16 | GER 12 | CZE 14 | POR Ret | BRA 11 | PAC Ret | MAL 11 | AUS Ret | VAL 4 | | | 21è | 31 |
| 2004 | 125cc | Aprilia | RSA Ret | ESP 1 | FRA Ret | ITA Ret | CAT 7 | NED 7 | BRA 6 | GER 10 | GBR Ret | CZE 19 | POR 6 | JPN 6 | QAT 6 | MAL Ret | AUS Ret | VAL | | | 11è | 79 |
| 2005 | 125cc | Aprilia | ESP 1 | POR 10 | CHN 6 | FRA 5 | ITA Ret | CAT 2 | NED 4 | GBR 4 | GER 3 | CZE 3 | JPN Ret | MAL 9 | QAT 3 | AUS 3 | TUR 6 | VAL 5 | | | 5è | 177 |
| 2006 | 250cc | Gilera | ESP Ret | QAT 8 | TUR 11 | CHN 6 | FRA 8 | ITA 7 | CAT Ret | NED 7 | GBR 10 | GER Ret | CZE 9 | MAL 8 | AUS 10 | JPN 9 | POR 7 | VAL Ret | | | 10è | 92 |
| 2007 | 250cc | Gilera | QAT 9 | ESP Ret | TUR 9 | CHN Ret | FRA 6 | ITA 9 | CAT 9 | GBR Ret | NED 6 | GER 7 | CZE Ret | SM Ret | POR 7 | JPN 7 | AUS 7 | MAL 8 | VAL 11 | | 10è | 97 |
| 2008 | 250cc | Gilera | QAT Ret | ESP Ret | POR 2 | CHN 4 | FRA 2 | ITA 1 | CAT 1 | GBR 2 | NED 3 | GER 1 | CZE 3 | SM 6 | INP C | JPN 1 | AUS 1 | MAL 3 | VAL 1 | | 1r | 281 |
| 2009 | 250cc | Gilera | QAT | JPN 17 | ESP 3 | FRA 1 | ITA 2 | CAT Ret | NED 3 | GER 1 | GBR 4 | CZE 1 | INP 1 | SM Ret | POR 1 | AUS 1 | MAL 3 | VAL Ret | | | 3r | 231 |
| 2010 | MotoGP | Honda | QAT 11 | ESP 11 | FRA 10 | ITA 9 | GBR 7 | NED 9 | CAT Ret | GER 6 | USA Ret | CZE 11 | INP 7 | SM 14 | ARA 7 | JPN 6 | MAL 8 | AUS 6 | POR 4 | VAL 6 | 8è | 125 |
| 2011 | MotoGP | Honda | QAT 5 | ESP Ret | POR Ret | FRA 5 | CAT 6 | GBR Ret | NED 9 | ITA 5 | GER 6 | USA Ret | CZE 3 | INP 12 | SM 4 | ARA 4 | JPN 4 | AUS 2 | MAL C | VAL | 6è | 139 |

## Referències

* ↑ «Simoncelli honoured as MotoGP Legend» (en anglès). MotoGP.com. Dorna Sports, 30-05-2014. [Consulta: 18 novembre 2021].
* ↑ «Marco Simoncelli: Career Achievements» (en italià). MotoGP.com. Dorna Sports, 28-10-2011. Arxivat de l'original el 2012-05-14. [Consulta: 9 novembre 2011].
* ↑ «Quel clone di Valentino con la faccia da cabaret nascosta in un cespuglio» (en italià). Il Giornale, 24-10-2011. [Consulta: 9 novembre 2011].
* ↑ «Accendere la moto e andare è stata la lezione di Marco Simoncelli» (en italià). L'Occidentale, 23-10-2011. Arxivat de l'original el 25/10/2011. [Consulta: 9 novembre 2011].
* ↑ «Simoncelli muore in pista a Sepang» (en italià). Corriere dello Sport, 23-10-2011. Arxivat de l'original el 28/5/2014. [Consulta: 9 novembre 2011].
* ↑ «Valentino Rossi pays tribute to Marco Simoncelli» (en anglès). BBC Sport. BBC, 24-10-2011 [Consulta: 25 octubre 2011]. «2002: Wins the European 125cc title»
* ↑ «2002 Gauloises GP Ceske Republiky: 125cc Entry List» (en anglès). MotoGP.com. Dorna Sports, 24-08-2002. [Consulta: 28 octubre 2011].
* ↑ «2002 Gauloises GP Ceske Republiky: 125cc Race Classification» (en anglès). MotoGP.com. Dorna Sports, 25-08-2002. [Consulta: 28 octubre 2011].
* ↑ «2002 GP Marlboro de Portugal: 125cc Race Classification» (en anglès). MotoGP.com. Dorna Sports, 08-09-2002. [Consulta: 28 octubre 2011].
* ↑ «2002 GP Marlboro Comunitat Valencia: 125cc World Championship Classification» (en anglès). MotoGP.com. Dorna Sports, 03-11-2002. [Consulta: 28 octubre 2011].
* ↑ «2003 SKYY VODKA Grand Prix of Japan: 125cc Entry List» (en anglès). MotoGP.com. Dorna Sports, 04-04-2003. [Consulta: 28 octubre 2011].
* ↑ «2003 GP Marlboro Comunitat Valencia: 125cc Race Classification» (en anglès). MotoGP.com. Dorna Sports, 02-11-2003. [Consulta: 28 octubre 2011].
* ↑ «2003 GP Marlboro Comunitat Valencia: 125cc World Championship Classification» (en anglès). MotoGP.com. Dorna Sports, 02-11-2003. [Consulta: 28 octubre 2011].
* ↑ «Ready to start for the season 2004» (en anglès). WorldwideRace. Tinfo s.r.l., 19-11-2003. Arxivat de l'original el 25/4/2012. [Consulta: 28 octubre 2011].
* ↑ «Weather delivers Simoncelli first 125 pole» (en anglès). crash.net, 01-05-2004. [Consulta: 28 octubre 2011].
* ↑ «Stoner heartbreak hands Simoncelli 125 win» (en anglès). crash.net, 02-05-2004. [Consulta: 28 octubre 2011].
* ↑ «2004 GP Marlboro Comunitat Valencia: 125cc World Championship Classification» (en anglès). MotoGP.com. Dorna Sports, 31-10-2004. [Consulta: 28 octubre 2011].
* ↑ «2005 Gran Premio Marlboro de España: 125cc Entry List» (en anglès). MotoGP.com. Dorna Sports, 07-04-2005. [Consulta: 28 octubre 2011].
* ↑ «Simoncelli dominates for 125cc victory» (en anglès). crash.net, 10-04-2005. [Consulta: 28 octubre 2011].
* 1 2 «2005 G. P. betandwin.com Comunitat Valencia: 125cc World Championship Classification» (en anglès). MotoGP.com. Dorna Sports, 06-11-2005. [Consulta: 28 octubre 2011].
* ↑ «2006 Gran Premio betandwin.com de España: 250cc Entry List» (en anglès). MotoGP.com. Dorna Sports, 23-03-2006. [Consulta: 28 octubre 2011].
* ↑ «Squadra corse Metis Gilera» (en italià). Info Motori. Caval Service Group, 21-02-2006 [Consulta: 28 octubre 2011].
* ↑ «Simoncelli signs with Gresini» (en anglès). InsideBikes. Carole Nash, 25-06-2009 [Consulta: 23 octubre 2011].
* ↑ «Difficult 2010 debut now a distant memory» (en anglès). crash.net, 01-02-2011. [Consulta: 20 març 2011].
* ↑ Roberts, Matt «Huge honour to lead MotoGP coverage» (en anglès). BBC Sport. BBC, 15-02-2011 [Consulta: 4 juny 2011].
* ↑ «Lorenzo wins crash-crazy Spanish GP» (en anglès). crash.net, 03-04-2011. [Consulta: 4 juny 2011].
* ↑ «Pedrosa picks his moment for Estoril win» (en anglès). crash.net, 01-05-2011. [Consulta: 4 juny 2011].
* ↑ «Stoner flawless amid French drama» (en anglès). crash.net, 15-05-2011. [Consulta: 4 juny 2011].
* ↑ «Simoncelli rejects blame for Pedrosa crash» (en anglès). crash.net, 16-05-2011. [Consulta: 4 juny 2011].
* 1 2 «Simoncelli hoping to turn the page at Barcelona» (en anglès). MotoGP.com. Dorna Sports, 01-06-2011. Arxivat de l'original el 2023-03-23. [Consulta: 4 juny 2011].
* ↑ Birt, Matthew. «Marco Simoncelli to face Race Direction in Catalunya» (en anglès), 31-05-2011. [Consulta: 4 juny 2011].
* ↑ «Simoncelli soars to first pole at Catalunya» (en anglès). MotoGP.com. Dorna Sports, 04-06-2011. Arxivat de l'original el 2012-06-25. [Consulta: 4 juny 2011].
* ↑ «Stoner conquers the Czech Republic» (en anglès). MotoGP.com. Dorna Sports, 14-08-2011. Arxivat de l'original el 2013-08-01. [Consulta: 14 agost 2011].
* ↑ «Racing mourns loss of MotoGP's brightest light» (en anglès). Motor Cycle News, 26-10-2011.
* ↑ «Marco Simoncelli dies after MotoGP crash in Sepang» (en anglès). BBC Sport. BBC, 23-10-2011 [Consulta: 23 octubre 2011].
* ↑ «Simoncelli dies from injuries suffered in Malaysian GP crash» (en anglès). Haymarket Publications, 23-10-2011. [Consulta: 23 octubre 2011].
* ↑ «Simoncelli dies after horrific crash» (en anglès). TF1 Group, 23-10-2011. [Consulta: 23 octubre 2011].
* ↑ «Race Direction press conference: Marco Simoncelli» (en anglès). MotoGP.com. Dorna Sports, 23-10-2011. Arxivat de l'original el 2014-11-12. [Consulta: 23 octubre 2011].
* ↑ «L'ultimo saluto a Marco Simoncelli in 20.000 assistono al funerale» (en italià). WIND, 27-10-2011. Arxivat de l'original el 3/9/2012. [Consulta: 27 octubre 2011].
* ↑ «'I was desperate' - Rossi on losing Simoncelli and creating VR46» (en anglès), 23-10-2021.
* ↑ «Misano circuit name to be associated with Simoncelli» (en anglès). MotoGP.com. Dorna Sports, 03-11-2011. Arxivat de l'original el 2014-07-22. [Consulta: 3 novembre 2011].
* ↑ «Kevin Schwantz to lead Marco Simoncelli tribute lap» (en anglès). Motorcycle News, 05-11-2011. [Consulta: 31 gener 2020].
* ↑ «Jenson Button dedicates Indian GP to Dan Wheldon and Marco Simoncelli» (en anglès). BBC Sport. BBC, 30-10-2011 [Consulta: 10 abril 2012].
* ↑ «Malaysian Grand Prix 2012: Ferrari pay tribute to Marco Simoncelli at Sepang International Circuit» (en anglès), 22-03-2012. [Consulta: 10 abril 2012].
* ↑ Bartelloni, Cristiano. «Marco Simoncelli morto: il ricordo della Serie A» (en italià). Trilud S.p.A., 23-10-2011. Arxivat de l'original el 29/12/2011. [Consulta: 10 abril 2012].
* ↑ «Coriano pays tribute to Simoncelli on his birthday» (en anglès). MotoGP.com, 20-01-2012. Arxivat de l'original el 2014-07-22. [Consulta: 8 febrer 2012].
* ↑ «Paolo Simoncelli Talks About His SIC 58 Squadra Corse Race Team in Spain» (en anglès), 17-02-2016. [Consulta: 30 abril 2016].
* ↑ Rosati, Gianmaria. «Moto3, Sic58 arrives in the world championship with Arbolino and Suzuki» (en anglès), 25-01-2017. [Consulta: 15 desembre 2019].
* ↑ «Flaming Monument Erected To Honor Marco Simoncelli, R.I.P» (en anglès). Roadracingworld.com, 12-09-2013. [Consulta: 5 abril 2017].

## Enllaços externs

* Marco Simoncelli - Lloc web oficial (italià) (anglès)
Campions del Món de motociclisme de 250cc i Moto2$^1$ :
1949 - Ruffo
1950 - Ambrosini
1951 - Ruffo
1952 - Lorenzetti
1953 - Haas
1954 - Haas
1955 - Müller
1956 - Ubbiali
1957 - Sandford
1958 - Provini
1959 - Ubbiali
1960 - Ubbiali
1961 - Hailwood
1962 - Redman
1963 - Redman
1964 - Read
1965 - Read
1966 - Hailwood
1967 - Hailwood
1968 - Read
1969 - Carruthers
1970 - Gould
1971 - Read
1972 - Saarinen
1973 - Braun
1974 - Villa
1975 - Villa
1976 - Villa
1977 - Lega
1978 - Ballington
1979 - Ballington
1980 - Mang
1981 - Mang
1982 - Tournadre
1983 - Lavado
1984 - Sarron
1985 - Spencer
1986 - Lavado
1987 - Mang
1988 - Pons
1989 - Pons
1990 - Kocinski
1991 - Cadalora
1992 - Cadalora
1993 - Harada
1994 - Biaggi
1995 - Biaggi
1996 - Biaggi
1997 - Biaggi
1998 - Capirossi
1999 - Rossi
2000 - Jacque
2001 - Kato
2002 - Melandri
2003 - Poggiali
2004 - Pedrosa
2005 - Pedrosa
2006 - Lorenzo
2007 - Lorenzo
2008 - Simoncelli
2009 - Aoyama
2010 - Elías
2011 - Bradl
2012 - M. Márquez
2013 - Espargaró
2014 - Rabat
2015 - Zarco
2016 - Zarco
2017 - Morbidelli
2018 - Bagnaia
2019 - À. Márquez
2020 - Bastianini
2021 - Gardner
2022 - Fernández
2023 - Acosta
2024 - Ogura :
$^1$El campionat de 250cc se substituí pel nou de Moto2 la temporada de 2010. :